b'\n_START_ARTICLE_\nMeles Zenawi\n_START_SECTION_\nNuoruus ja opiskeluaika\n_START_PARAGRAPH_\nZenawi syntyi 1955 Adowan kaupungissa Etiopian pohjoisosissa. H\xc3\xa4nen is\xc3\xa4ns\xc3\xa4 Zenawi Asresu oli etiopialainen ja \xc3\xa4itins\xc3\xa4 Alemash Gebreleul eritrealainen. H\xc3\xa4nen is\xc3\xa4ns\xc3\xa4 kuului tigr\xc3\xa9laiseen aatelistoon ja oli saanut dejazmachin arvonimen Italian miehityskaudella._NEWLINE_Zenawi aloitti 1971 l\xc3\xa4\xc3\xa4ketieteen opinnot Addis Abeban yliopistossa. H\xc3\xa4n liittyi yliopistossa poliittiseen opiskelijaliikkeeseen, joka pyrki vastustamaan Haile Selassien hiipuvaa hallintoa. Zenawi j\xc3\xa4tti lopulta yliopiston ja liittyi sissijoukkoihin. Mengistu Haile Mariamin johtama ryhm\xc3\xa4 kaatoi 1974 Selassien hallinnon. Marxilainen Zenawi kannatti ensin Mengistun uutta hallintoa, mutta k\xc3\xa4\xc3\xa4ntyi pian vastustamaan hallinnon v\xc3\xa4kivaltaista taktiikkaa.\n_START_SECTION_\nSissijohtajasta presidentiksi\n_START_PARAGRAPH_\nMuiden Mengistun vastustajien kanssa Zenawi oli perustamassa Tigr\xc3\xa9n kansan vapautusrintamaa (TPLF). TPLF ja Eritrean kansan vapautusrintama (EPLF) hallitsivat vuoteen 1980 menness\xc3\xa4 Tigr\xc3\xa9n maaseutua. TPLF oli Zenawin johdolla vuoteen 1989 menness\xc3\xa4 vallannut k\xc3\xa4yt\xc3\xa4nn\xc3\xb6ss\xc3\xa4 koko Tigr\xc3\xa9n ja eteni jo kohti Addis Abebaa. T\xc3\xa4m\xc3\xa4n j\xc3\xa4lkeen Zenawi oli perustamassa Etiopian kansojen vallankumouksellisesta demokraattista rintamaa (EPRDF), josta tuli kattoj\xc3\xa4rjest\xc3\xb6 TPLF:n Tigr\xc3\xa9n ulkopuolisille tukijoille. Zenawista tuli vuoden 1991 alussa EPRDF:n johtoneuvoston puheenjohtaja. T\xc3\xa4m\xc3\xa4n j\xc3\xa4lkeen h\xc3\xa4n erotti itsens\xc3\xa4 marxilaisuudesta ja ilmoitti noudattavansa jatkossa maltillisempaa politiikkaa._NEWLINE_EPRDF:n joukot valtasivat Addis Abeban toukokuussa 1991 pian, sen j\xc3\xa4lkeen kun Mengistu oli paennut maasta. Zenawista tuli t\xc3\xa4m\xc3\xa4n j\xc3\xa4lkeen maan tilap\xc3\xa4inen presidentti ja antoi pian Eritrealle itsen\xc3\xa4isyyden. Sis\xc3\xa4politiikassa Zenawi keskittyi maan talouteen, jota oli heikent\xc3\xa4nyt pitk\xc3\xa4 sodank\xc3\xa4ynti ja Mengistun hallinnon politiikka. Zenawi leikkasi my\xc3\xb6s puolustusbudjettia, uudelleenjakoi maaomaisuutta ja taisteli korruptiota vastaan. H\xc3\xa4n joutui kuitenkin kohtamaan my\xc3\xb6s laajaa vastustusta, kun Oromon vapautusrintama erosi EPRDF:st\xc3\xa4.\n_START_SECTION_\nP\xc3\xa4\xc3\xa4ministerin\xc3\xa4\n_START_PARAGRAPH_\nEPRDF voitti vaalit 1995, ja Zenawi valittiin maan p\xc3\xa4\xc3\xa4ministeriksi. H\xc3\xa4net valittiin teht\xc3\xa4v\xc3\xa4\xc3\xa4n my\xc3\xb6s kolmien seuraavien vaalien j\xc3\xa4lkeen. Zenawin ensimm\xc3\xa4isell\xc3\xa4 p\xc3\xa4\xc3\xa4ministerikaudella Etiopia ajautui rajasotaan Eritrean kanssa. Zenawi oli ennen sotaa menett\xc3\xa4nyt luottamuksensa Eritrean uuteen presidenttiin, entiseen Mengistun vastaiseen asetoveriinsa Isaias Afewerkiin. Maat sotivat 1998\xe2\x80\x932000, ja sodassa menehtyi kymmeni\xc3\xa4 tuhansia ihmisi\xc3\xa4. Sodan j\xc3\xa4lkeen kansainv\xc3\xa4linen komissio m\xc3\xa4\xc3\xa4r\xc3\xa4si Etiopian palauttamaan Badmen alueen Eritrealle. Zenawi ei kuitenkaan suostunut lopulta palauttamaan aluetta, mink\xc3\xa4 takia maiden v\xc3\xa4linen rajakiista on jatkunut sodan j\xc3\xa4lkeenkin._NEWLINE_Zenawin aikakaudella Etiopian talous meni voimakkaasti eteenp\xc3\xa4in ja lapsikuolleisuus pieneni selv\xc3\xa4sti. Talous kasvoi 2000-luvulla yhdeks\xc3\xa4n prosenttia vuodessa. Koulutusuudistusten ansiosta my\xc3\xb6s lukutaito on kehittynyt. Kun vuonna 1997 noin puolet etiopialaisista osasi lukea, lukutaitoisia oli vuonna 2002 jo 65 prosenttia kansasta._NEWLINE_Zenawi oli arvostettu poliitikko ulkomailla, ja h\xc3\xa4n oli muun muassa Britannian ja Yhdysvaltain l\xc3\xa4heinen liittolainen. Yhdysvaltain tukemana Etiopian asevoimat hy\xc3\xb6kk\xc3\xa4si Somaliaan tavoitteenaan tuhota maata hallinnut Islamilaisten oikeusistuinten liitto. Sotaa k\xc3\xa4ytiin 2006\xe2\x80\x932009. Vaikka liitto saatiin kaadettua, etiopilais-yhdysvaltalainen strategia ep\xc3\xa4onnistui, sill\xc3\xa4 Somalian valtatyhji\xc3\xb6n ansiosta maassa valtaan nousi Islamilaisten oikeusistuinten liittoa radikaalimpi Al-Shabaab._NEWLINE_Etiopiassa Zenawin vastustus kasvoi h\xc3\xa4nen pitk\xc3\xa4n valtajaksonsa lopulla. Opposition yll\xc3\xa4tt\xc3\xa4v\xc3\xa4n hyv\xc3\xa4n vuoden 2005 vaalituloksen j\xc3\xa4lkeen hallitus kovensi otteitaan poliittisia vastustajiaan kohtaan. Vaalien j\xc3\xa4lkeisiss\xc3\xa4 levottomuuksissa kuoli l\xc3\xa4hes 200 ihmist\xc3\xa4. Vuoden 2010 vaaleissa ei ollut samanlaisia levottomuuksia, mutta oppositio syytti vaalien j\xc3\xa4lkeen Zenawin puoluetta yksipuoluej\xc3\xa4rjest\xc3\xa4lm\xc3\xa4n luomisesta. Oppositiopuolueet eiv\xc3\xa4t pystyneet kampanjoimaan vapaasti, ja EPRDF liittolaisineen sai 99 prosenttia \xc3\xa4\xc3\xa4nist\xc3\xa4._NEWLINE_Zenawin terveydentila nousi otsikoihin kes\xc3\xa4ll\xc3\xa4 2012, kun h\xc3\xa4n ei osallistunut Afrikan unionin kokoukseen Addis Abebassa. H\xc3\xa4nen ep\xc3\xa4iltiin olevan vakavasti sairas, mutta viralliset tahot ilmoittivat liev\xc3\xa4sti sairaan Zenawin palaavan pian teht\xc3\xa4viins\xc3\xa4. Zenawi kuoli elokuussa brysselil\xc3\xa4isess\xc3\xa4 sairaalassa. T\xc3\xa4m\xc3\xa4n j\xc3\xa4lkeen hallitus ilmoitti Zenawin olleen ulkomailla sairaalahoidossa jo parin kuukauden ajan. Zenawi haudattiin syyskuun alussa Addis Abeban Pyh\xc3\xa4n kolminaisuuden katedraaliin. Valtiollisiin hautajaisiin osallistui tuhansia ihmisi\xc3\xa4. Vieraiden joukossa oli my\xc3\xb6s useita ulkomaalaisia poliitikkoja, muun muassa noin 20 afrikkalaista presidentti\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nZenawi oli naimisissa toisen Tigr\xc3\xa9n vapautusrintaman veteraanin Azeb Mesfinin kanssa, ja heill\xc3\xa4 on kolme lasta. Mesfin oli my\xc3\xb6s Etiopian parlamentin j\xc3\xa4sen. Zenawi jatkoi poliittisen uransa aikana my\xc3\xb6s opiskeluja. H\xc3\xa4n sai 1995 MBA-tutkinnon Open Universityst\xc3\xa4 ja valmistui 2004 taloustieteen maisteriksi Rotterdamin Eramus-yliopistosta. Kumpikin yliopistosta l\xc3\xa4hett\xc3\xa4\xc3\xa4 ohjaajia Etiopiaan kouluttamaan maan eliitti\xc3\xa4._NEWLINE_Eritrean presidentti Isaias Afewerki oli Zenawin serkku .'